KIRJALLINEN KYSYMYS P-0029/03 esittäjä(t): Monica Frassoni (Verts/ALE) komissiolle. Kevytraidejunan rakentamista varten Bresciassa Italiassa järjestetty tarjouskilpailu.



Virallinen lehti nro 161 E , 10/07/2003 s. 0170 - 0171



KIRJALLINEN KYSYMYS P-0029/03 esittäjä(t): Monica Frassoni (Verts/ALE) komissiolle (14. tammikuuta 2003) Aihe: Kevytraidejunan rakentamista varten Bresciassa Italiassa järjestetty tarjouskilpailu Brescian kunta on suunnitellut joidenkin vuosien ajan kevytraidejunan rakentamista. Monien, tarvittavien varojen keräämiseen liittyneiden vaiheiden jälkeen Brescian kunnanvaltuusto hyväksyi kyseisen hankkeen päätöksillä n:o 137 (26. heinäkuuta 1999) ja n:o 65 (31. maaliskuuta 2000) ja antoi tarjouskilpailun järjestämisen kunnallisen ASM-yhtiön (nykyisin Brescia Mobilità) tehtäväksi. ASM julkaisi 20. huhtikuuta 2000 virallisessa lehdessä tarjouspyyntöilmoituksen(1) kevytraidejunan rakentamisesta, johon sisältyy arviolta 18 kilometrin pituinen linja ja 23 asemaa. Linjan urakkahinnaksi oli vahvistettu 1 130 miljardia liiraa eli noin 583 596 296 euroa ja 32,4 miljoonaa euroa kilometriltä. Kunnanvaltuusto päätti syyskuussa 2001 muuttaa linjan reittiä ja rakentaa suurimman osan siitä maan alle. Tarjousten jättämisen määräaika oli 19. lokakuuta 2001, ja yritysryhmä, jonka pääyrityksenä oli Ansaldo ja johon kuuluivat myös Breda, Astaldi ja Nesco, oli ainoa yritys, joka esitteli teknisiä ja taloudellisia näkökohtia koskevan tarjouksen. Tarjous, jonka arvo oli 583 miljoonaa euroa, vahvistettiin 7. maaliskuuta 2002. Brescian kunnanvaltuusto hyväksyi kokouksessaan 16. joulukuuta 2002 rahoitussuunnitelman kevytraidejunan rakentamiseksi ja vahvisti sopimuksen uudeksi hinnaksi 562 miljoonaa euroa. Linjan reittiin päätettiin tehdä huomattavia muutoksia, ja reitin kokonaispituudeksi päätettiin 13,7 kilometriä ja asemien määräksi 18. Brescia Mobilità (ASM:n seuraaja) valtuutettiin laatimaan sopimus tarjouksen jättäneen yritysryhmän kanssa. Kunnanvaltuuston päätösten perusteella hankkeen toteuttamisen kustannukset nousevat siis tarjouskilpailussa ilmoitetusta 32,4 miljoonasta eurosta 41 miljoonaan euroon kilometriltä eli 26,5 prosenttia. Sopimus on määrä laatia helmikuun puolivälissä yritysryhmän kanssa, jonka pääyrityksenä on Ansaldo. Katsooko komissio, että hankkeen huomattava muuttaminen tarjouskilpailussa ilmoitetusta sekä uuden hinnan vahvistaminen toimeksiantajan ja urakoitsijan välillä (mistä aiheutuu kustannusten nousu 26,5 prosentilla kilometriä kohti) ennen sopimuksen laatimista on vastoin sääntöä, joka koskee julkisten hankkeiden teettämistä tarjouskilpailussa ilmoitettujen menettelyjen mukaisesti? Katsooko komissio, että tasapuolisen kilpailun vaatimusta yhteisössä ei ole noudatettu, sillä ainoa tarjouskilpailuun osallistunut yritysryhmä hyötyy tilanteesta laittomasti, koska muut mahdolliset taloudelliset toimijat eivät ole voineet esittää tarjouksiaan? Katsooko komissio myös, että on ehdottoman tärkeää huomauttaa pikaisesti edellä mainitusta epäkohdasta toimivaltaisille Italian viranomaisille, koska sopimuksen laatiminen on pian käsillä, jotta edellä mainittu asia voidaan selvittää? (1) Rajoitettu tarjouspyyntömenettely (säädös n:o 158, annettu 17. maaliskuuta 1995, muutettu säädöksellä n:o 525, annettu 25. marraskuuta 1999). Frits Bolkesteinin komission puolesta antama vastaus (3. helmikuuta 2003) Tällä hetkellä tiedossa olevien seikkojen perusteella komissio ei pysty arvioimaan, rikkovatko Brescia Mobilità -hankintayksikön noudattamat menettelyt, jotka liittyvät julkisen hankintasopimuksen tekemiseen kevytraidejunan rakentamiseksi Bresciaan, julkisia hankintoja koskevaa yhteisön lainsäädäntöä. Kun otetaan huomioon arvoisan parlamentin jäsenen ilmoitus siitä, että kyseinen sopimus aiotaan tehdä lähiaikoina, komissio pyytää joka tapauksessa viipymättä Italian viranomaisilta kaikki tiedot, jotka ovat tarpeen sen arvioimiseksi, ovatko kyseiset sopimuksentekomenettelyt yhteisön oikeuden mukaisia. Mikäli mainittujen tietojen perusteella ilmenee, että noudatetut menettelyt eivät ole sovellettavan yhteisön oikeuden mukaisia, komissio ryhtyy tarvittaviin toimiin EY:n perustamissopimuksen mukaisesti.